ભગવાનના ત્રણેય રથોના પૂજન બાદ શાંતિ સમિતિના સભ્યોએ ચાર વાગ્યે મંદિરની મુલાકાત લઇ મહંત દિલીપદાસજી મહારાજ અને ટ્રસ્ટી મહેન્દ્ર ઝાને રથયાત્રાની શુભેચ્છા પાઠવી હતી. એ પછી સાંજે ૬-૦૦ વાગ્યે મુખ્યમંત્રી વિજયભાઇ રૂપાણી અને નાયબમુખ્યમંત્રી નીતિનભાઇ પટેલે મંદિરમાં મુલાકાત લીધી હતી. મુખ્યમંત્રી અને નાયબ મુખ્યમંત્રી ભગવાનના પરંપરાગત પ્રસાદ ખીચડી-પ્રસાદની સામગ્રી કોળા,ગવારફળીનું શાક અને ચોખા-દાળ વગેરે લઇને પધાર્યા હતા. મુખ્યમંત્રી અને નાયબ મુખ્યમંત્રી દ્વારા વિશેષ પૂજા-આરતી કરી હતી. ત્યારબાદ રાત્રે ૮-૦૦ વાગ્યે મહાઆરતીનું આયોજન કરાયું હતું. જેમાં રાજયના શિક્ષણમંત્રી ભૂપેન્દ્રસિંહ ચુડાસમા, મહેસૂમંત્રી કૌશિક પટેલ, કૃષિમંત્રી આર.સી.ફળદુ, ગૃહ રાજયમંત્રી પ્રદીપસિંહ જાડેજા અને દસ્ક્રોઇના ધારાસભ્ય બાબુ જમનાદાસ પટેલ અતિથિવિશેષ પદે હાજર રહ્યા હતા.